ועדת הכלכלה, כנסת 17, פרוטוקול מספר 669, 2008-08-04 12:00

גלעד ארדן: צהריים טובים.

גלעד ארדן: אני פותח את ישיבת ועדת הכלכלה.

גלעד ארדן: על סדר היום כללי המועצה לענף הלול (הסדרת ייצור, מיון ושיווק) (תיקון), התשס"ח-2008, שהוגשו לנו על-ידי שר החקלאות ופיתוח הכפר.

גלעד ארדן: מי מציג את התקנות מטעם המשרד?

גלעד ארדן: בבקשה, אדוני.

איציק בן דוד: שלום.

איציק בן דוד: אנחנו מבקשים את אישור ועדת הכלכלה לשינוי בשיטת סיווג ביצי המאכל במדינת ישראל בהתאם לדפוסים שנהוגים זה שנים רבות במדינות האיחוד האירופי ובארצות-הברית.

איציק בן דוד: השינויים העיקריים נעוצים בהקטנת מספר קבוצות הגודל.

איציק בן דוד: עד היום סיווג ביצי המאכל לצרכנים היה במרווחים של 5 גרם בין ביצה לביצה, והיו לנו פורמלית 7 סוגי ביצים- -

גלעד ארדן: 7 סוגים?

איציק בן דוד: מביצה שמשקלה מתחת ל-45 גרם ועד לביצה מספר 1 שמשקלה מעל 70 גרם.

גלעד ארדן: היה 1, 2, 3.

איציק בן דוד: זה מה שראה לנגד עיניו הצרכן ברשתות השיווק, אם כי ברוב המקומות דווקא ראו 1 ו-2.

איציק בן דוד: אפילו ביצה מספר 3 בשנים האחרונות היה קשה לראות ברשתות אף על פי שהן ביצים לגמרי לגיטימיות.

איציק בן דוד: שאר הביצים היו נמכרות בעיקר לתעשייה ולצרכנים מוסדיים.

גלעד ארדן: היה עד מספר 7?

איציק בן דוד: כן, היו ביצים קטנות, מספר 7 שעיקר השיווק שלהם היה לתעשייה ולצרכנים מוסדיים שאצלם חשוב התוכן ופחות הגודל.

איציק בן דוד: אנחנו מעוניינים לשנות את השיטה הזאת ולעבור לשיטה הנהוגה בארצות-הברית ובאיחוד האירופי ולקבוע ארבע רמות סיווג, כאשר מרווח המשקל בין הגדלים השונים במקום 5 גרם יהיה 10 גרם.

איציק בן דוד: אנחנו גם נשנה את שיטת הכינוי של הביצים.

איציק בן דוד: לביצה מספר 1, 2, 3 וכולי נצמיד תואר לפי אותיות לטיניות או שמות: הביצה הגדולה תיקרא ביצה ענק – אקסטרה לארג'; הביצה הגדולה תיקרא "גדול", ואחר-כך "בינוני", ו"קטן".

איציק בן דוד: יש שני יתרונות עיקריים לשיטה הזאת:

איציק בן דוד: קודם כול ריווח המשקלים בכל קבוצה מ-5 ל-10 גרם יקטין את הסיכויים לזיופים במשקלים, אפילו זיופים לא מכוונות תחילה, אלא מטעויות.

איציק בן דוד: שנית, זה יאפשר לצרכנים למצוא על מדפי רשתות השיווק והחנויות גם את הביצים היותר קטנות.

גלעד ארדן: יש היום הבדל במחירים, לפי הגודל של הביצה?

איציק בן דוד: ודאי.

גלעד ארדן: זה לא יגרום להתייקרות?

איציק בן דוד: לא.

איציק בן דוד: בממוצע משוקלל זה לא יגרום לשום ייקור.

איציק בן דוד: זה יביא לידי ביטוי את העלות לחקלאי שמתעדכנת על-פי נהלי עדכון מוסכמים בין משרד החקלאות לבין משרד האוצר; ועדכון עמלת המשווק, שלאחרונה עדכנו אותה, על-פי סקר של רואה חשבון.

איציק בן דוד: העדכונים נעשים על-פי המלצה של ועדת המחירים, ושרי החקלאות והאוצר חותמים עליהם.

גלעד ארדן: יש לי שאלה אליך, אם אתה כבר פה; המחירים של הביצים הרגילות מפוקחים?

איציק בן דוד: כן.

גלעד ארדן: מה הם המחירים לביצה 2 ו-3?

איציק בן דוד: ביצה 1 – קרטון של 12 ביצים עולה 7.95.

גלעד ארדן: של 12 ביצים?

איציק בן דוד: כן.

גלעד ארדן: של איזה מספר?

איציק בן דוד: של ביצה מספר 1.

גלעד ארדן: זה הכי קטן?

איציק בן דוד: הכי גדולה.

איציק בן דוד: ביצה מס' 2 – 7.60 ₪.

גלעד ארדן: אתה רציני?

גלעד ארדן: יש הבדל כזה גדול בין אלה שכתוב עליהן "אורגניות" לבין אחרות?

גלעד ארדן: אתמול שילמתי 24 שקלים.

קריאה: קנית אורגני.

איציק בן דוד: האורגניות וביצי החופש לא מפוקחות, אבל יש סוג ביצים אחר שאנחנו שוקלים להכניס אותו לפיקוח – הביצים הסוּפר-טריות- -

גלעד ארדן: רגע, עצור.

גלעד ארדן: יש חובה לרשת שיווק למכור את אלה שמפוקחות?

איציק בן דוד: יש עליהם חובה- -

גלעד ארדן: אני לא מכיר מחיר כזה 7.95 בכל מדף הביצים בשופרסל שאני קונה בו.

איציק בן דוד: זאת בעיה שנתקלנו בה, ואישית פניתי כבר כמה פעמים לממונה על ההגבלים, כי לנו אין סמכות לאכוף על הרשת למכור את זה.

איציק בן דוד: זהו בהחלט כשל שיווקי שאנחנו רוצים להתמודד איתו.

איציק בן דוד: לכן יש החלטה עקרונית שאנחנו עומדים להכניס את הביצה הסוּפר-טרייה שמבין כל הביצים המיוחדות היא הייתה הביצה הכי נפוצה, שכביכול טווחי השיווק שלה מהתרנגולת עד הצרכן היו יחסית קצרים.

איציק בן דוד: כיום הגענו למסקנה שאין יותר טעם לשווקה ככזאת.

איציק בן דוד: כל הביצים כבר עומדות היום פחות או יותר בלוח הזמנים האלה.

איציק בן דוד: אנחנו עומדים להכניס את הסופר-טרייה לפיקוח.

גלעד ארדן: מה ההבדל בין הביצה האורגנית לבין הסופר-טרייה?

איציק בן דוד: אני לא מכיר את המחירים של האורגנית, כי אני לא צרכן שלהן- -

גלעד ארדן: 25 שקלים ל-12 ביצים.

איציק בן דוד: סופר-טרייה, מעבר לכך שיש נקודות ממכר קמעונאיות שלא מוצאים בהן ביצים רגילות, אלא באמת רק סופר-טרייה וביצים מיוחדות אחרות, היא הגיעה לפערים של 70%-50% לעומת מחירים של ביצים רגילות.

גלעד ארדן: מה זה ביצה אורגנית, בעצם?

איציק בן דוד: נמצא כאן מגדל אורגני מהגדולים בארץ, מזכיר הארגון, ואולי הוא יכול לתת פרטים.

איציק בן דוד: זאת ביצה שמיוצרת - -

גלעד ארדן: ברור שאם הוא מגדל אורגני הוא נהיה בין הגדולים בארץ, לפי המחיר.

איציק בן דוד: יש עוד כמה.

איציק בן דוד: הוא בטח בקי ברזי הגידול, אז הוא יוכל להרחיב בנושא אם אתה רוצה.

גלעד ארדן: איך נקרא המותג שלך?

יעקב כהן: אני מייצר ביצה אורגנית שמשווקת על-ידי שני משווקים – גליקסמן ותנובה.

יעקב כהן: אין ספק שהעלות לצרכן היא גבוהה מאוד.

יעקב כהן: התמורה שאני מקבל היא 30% ממה שאתה שילמת.

גלעד ארדן: אתה מקבל על זה כ-8-7 שקלים?

יעקב כהן: אני מקבל שליש ממה שאתה ציינת.

יעקב כהן: אני מוכן להראות לך חשבונות.

גלעד ארדן: אני מאמין לך.

יעקב כהן: קודם כול, כפרופורציה בגלל התפקיד שאתה ממלא – יושב ראש ועדת הכלכלה – תדע שהביצים המיוחדות הן 2% מהביצים בשוק.

גלעד ארדן: באמת?

יעקב כהן: הביצים האורגניות וביצי החופש - -

לאה ורון: כמה?

יעקב כהן: 2% מכלל הביצים בשוק.

גלעד ארדן: סליחה, כשאתה אומר "בשוק" – הרי למשל אם אוסם מייצרת עוגה שהיא מוכרת היא קונה ביצים ושמה אותן באותה עוגה.

גלעד ארדן: השאלה כמה אחוזים מהביצים נמכרות לציבור כמוצר כשלעצמו?

יעקב כהן: 2%.

גלעד ארדן: עדיין 2%?

קריאות: כן, ודאי.

גלעד ארדן: אז כל 2 האחוזים נמצאות בסוּפר אצלי.

איציק בן דוד: יכול להיות.

יעקב כהן: בסך-הכול יש שלושה סוגי ביצים מיוחדות שההצדקה לכך שיש להן מחיר לא מפוקח היא שעלויות הייצור שלהן הן חריגות לעומת אלה של ביצה רגילה.

יעקב כהן: הוקמה ועדה מיוחדת על-ידי משרד החקלאות שבחנה את הדברים האלה.

גלעד ארדן: תסביר לי קצת להרחבת הידע שלנו מה זה ביצים אורגניות.

לאה ורון: שלושה סוגים זה אורגניות, ביצי חופש, ומה עוד?

איציק בן דוד: אומגה 3.

אפרת ורד: יש שישה סוגים.

יעקב כהן: המזון לגידול תרנגולות שמניבות ביצים אורגניות עולה 70% יותר מאשר המזון לגידול ביצים רגילות; שנית, הם לא מגודלים בלולים קונבנציונליים, אלא על הרצפה באופן חופשי.

יעקב כהן: התוצאות המקצועיות שם הן יותר נחותות מגידול קונבנציונלי- -

גלעד ארדן: יותר נחותות?

גלעד ארדן: תוצאות בדיקה של חיידקים?

יעקב כהן: תוצאות שיעור הטלת הביצים.

גלעד ארדן: הבנתי.

גלעד ארדן: אלה ביטויים שאנחנו לא בקיאים בהם.

יעקב כהן: שיעור ההטלה של תרנגולת רגילה יכול להגיע ל-94% - אין אף פעם 100%; בביצים אורגניות זה כ-75%.

לאה ורון: כאילו היה צריך להיות להפך?

יעקב כהן: לא.

יעקב כהן: זאת המציאות.

יעקב כהן: לכן עלות ייצור ביצה אורגנית הוא יקר, ומגיע לרמה של 80 אגורות לביצה, בעוד שעלות ביצה רגילה נע בממוצע בין 44-42 אגורות לביצה.

גלעד ארדן: הציבור לא יודע את זה.

גלעד ארדן: הנה, חשבה מנהלת הוועדה שדווקא תרנגולת שהיא חופשית ויש לה רוגע, לא מלחיצים אותה, היא יותר פורייה.

גלעד ארדן: אתה אומר ההפך.

יעקב כהן: להפך, אחוז ההטלה הוא יותר נמוך.

יעקב כהן: אם קורה תקלה אנחנו לא מתערבים עם תרופות- -

איציק בן דוד: הוא מדבר על ביצי חופש.

יעקב כהן: זה גם באורגני, אין תרופות.

יעקב כהן: אנחנו לא עושים הנשרה; בגיל 17 חודשים אנחנו מפסיקים את אורך חיי המטילה.

גלעד ארדן: מפסיקים את אורך חיי המטילה?

גלעד ארדן: איזה ביטוי מעולה.

לאה ורון: כמו שמרדימים כלבים.

גלעד ארדן: הם "מפסיקים את אורך חיי המטילה".

גלעד ארדן: שוחטים אותה?

גלעד ארדן: הבנתי.

גלעד ארדן: גם אני בקרוב מפסיק את אורך החיים שלי כאן

גלעד ארדן: בוועדה לפרק זמן בלתי מוגבל.

יעקב כהן: ההמשך באורגני ייתן לך הסברים נוספים.

איציק בן דוד: בנושא שלנו התחלתי לציין שני יתרונות לגבי המעבר לשיטת הסיווג החדשה.

איציק בן דוד: קודם כול הגדלת המרווח בין הגדלים יקטין את סיכויי הזיוף, והיתרון השני הוא שזה יאפשר לצרכנים למצוא על המדפים גם את הביצים היותר קטנות שעד היום לא מצאו אותן כל-כך.

איציק בן דוד: אבל מכיוון שחלק מהביצים הקטנות יותר ייכנסו ממילא לדרגת הסיווג הממוצעות, סביר שימצאו אותן.

איציק בן דוד: מבחינת המחיר זה בהחלט יועיל.

גלעד ארדן: אמרת קודם שיש גם פחות מ-45 גרם.

גלעד ארדן: אז למה לא לעשות גם extra-small?

איציק בן דוד: כי אנחנו יודעים שאלה ביצים שהצרכנים לא יקנו אותן בכלל, ולכן הרשתות לא יתאמצו לשווק אותן.

גלעד ארדן: מי שרוצה לא הרבה כולסטרול.

גלעד ארדן: להפך, אפשר לגבות על זה מחיר גבוה יותר, זה גימיק שיווקי: "יש לך כולסטרול גבוה, קנה ביצת extra-small".

גלעד ארדן: כמו שבחורה רוצה לקנות בגד extra-small, ואז יודעים שהיא גם מאוד חטובה.

איציק בן דוד: באמת, הצרכנים בארץ מעדיפים את הביצים הגדולות יותר- -

גלעד ארדן: זה אצל המנהיגים שלנו.

גלעד ארדן: טוב, גמרנו להתבדח.

גלעד ארדן: בעולם יש ארבעה סיווגים?

איציק בן דוד: לפי הקבוצה הזאת- -

גלעד ארדן: אין אקסטרה-אקסטרה לארג'.

איציק בן דוד: לא.

גלעד ארדן: איך תסווג ביצת בת-יענה כשיתחיל שיווק של זה?

איציק בן דוד: ביצי בת-יענה משמשים בעיקר לרבייה.

גלעד ארדן: היום במסעדות כבר יש פילה יען.

איציק בן דוד: בשר יען יש- -

גלעד ארדן: אולי לאט-לאט גם הביצים.

איציק בן דוד: עוד לא נתקלתי בביצי יען שמשווקות.

ניר ימין: היום הביצים שמוחרגות מצו הפיקוח מסווגות באופן אחר, ואתם מציעים לבטל את זה.

ניר ימין: למה, בעצם?

ניר ימין: יכול להיות שאתה יכולת לדעת בסוּפר מה מפוקח ומה לא מפוקח.

איציק בן דוד: כל נושא הפיקוח על המחירים מובא לידיעת הציבור.

איציק בן דוד: במסגרת הזאת נצא בקמפיין לצרכנים להסביר להם את השיטה החדשה ונחדד את הנושא של הביצים שאינן מצויות בפיקוח.

איציק בן דוד: כפי שציינתי, אנחנו גם שוקלים להכניס למסגרת פיקוח את הביצים הסופר-טריות שנמכרו לא בפיקוח.

איציק בן דוד: כיום אנחנו חושבים שאפשר להחזיר אותן למסגרת מפוקחת באותו מחיר כמו ביצים רגילות.

איציק בן דוד: במסגרת ההבאה למודעות הציבור של כל הנושא הזה נדגיש גם את זה.

ניר ימין: לפי התקנה הקיימת כיום צריך לסמן באופן מסוים ביצים שנמצאות בפיקוח, וביצים אחרות שלא נמצאות בפיקוח, באופן אחר.

ניר ימין: במסגרת תיקון התקנות הם מציעים לבטל את ההפרדה הזאת, כלומר כל הביצים יסווגו באותו אופן.

איציק בן דוד: לא.

איציק בן דוד: הביצים המיוחדות, שיישארו מחוץ לפיקוח.

ניר ימין: אבל אתם לא מציעים סיווג נפרד למה שכן נמצא בפיקוח.

איציק בן דוד: כן, אותו סיווג לכולם.

קריאה: סיווג מבחינת גודל, אבל לא מבחינת סוג.

איציק בן דוד: נכון להיום הוא צודק כי למשל סופר-טריות משווקות כבר הרבה מאוד שנים בגדלים לארג' ומדיום, והביצים הרגילות – 1, 2, 3.

איציק בן דוד: היום נאחד את שיטת סיווג הגודל לכל סוגי הביצים.

גלעד ארדן: הקראת התקנות, בבקשה.

אפרת ורד: כללי המועצה לענף הלול (הסדרת ייצור, מיון ושיווק) (תיקון), התשס"ח-2008 בתוקף סמכותי לפי סעיף 53 לחוק המועצה לענף הלול (ייצור ושיווק), התשכ"ד-1963, ובאישור ועדת הכלכלה של הכנסת לפי סעיף 21א לחוק יסוד: הכנסת, וסעיף 2(ב) לחוק העונשין, התשל"ז-1977 אני מתקין תקנות אלה: תיקון השם: 1.

אפרת ורד: בשמם של כללי המועצה לענף הלול (הסדרת ייצור, מיון ושיווק), התשכ"ח-1968 (להלן – הכללים העיקריים), במקום "כללי המועצה" יבוא "תקנות המועצה".

אפרת ורד: החלפת 2.

אפרת ורד: במקום סעיף 16 לכללים העיקריים יבוא: סעיף 16 סוגי ביצי מאכל 16.

אפרת ורד: ביצה תסווג לפי משקלה באחד הסוגים האלה: (1) ענק XL – למשקל 73 גרם ויותר; (2) גדול (L) – למשקל 63 גרם ויותר אך פחות מ-73 גרם; (3) בינוני (M) – למשקל 53 גרם ויותר אך פחות מ-63 גרם; (4) קטן (S) – למשקל מתחת ל-53 גרם.

אפרת ורד: תחילה והוראת 4.

אפרת ורד: תחילתם של כללים אלה 30 ימים מיום פרסומם, אולם ניתן לפעול לפיהם מעבר מיום הפרסום.

ניר ימין: האם 30 יום זה זמן מספיק להחתים את כל הביצים; ושנית, מה קורה עם ביצים שיש ברשתות השיווק שכבר הוחתמו וסווגו?

ניר ימין: תקנה 15ה אומרת: "לא יחזיק אדם ביצה שאינה מוחתמת, כאמור בסעיף קטן (א)".

ניר ימין: סעיף קטן (א) מחייב לסווג ולרשום אותה לפי תקנה 16.

ניר ימין: כלומר אם לי יש ביצים שסווגו לפי הכללים והתקנה הקודמת, החל ממועד תחילת התקנות אסור לי להחזיק אותן.

אפרת ורד: 30 יום.

אפרת ורד: זה נלקח בחשבון.

ניר ימין: זה זמן סביר למכור את כל הביצים?

איציק בן דוד: כן.

איציק בן דוד: המשווקים נערכו וקיבלו הוראות מותאמות.

איציק בן דוד: זה מוסכם על כל המערכת.

ניר ימין: אתם לא חושבים שאתם צריכים עוד פרק זמן כדי לאפשר למכור את הביצים הקיימות?

אפרת ורד: קיבלנו אישור ממשרד המשפטים לפעול מיום הפרסום.

לאה ורון: תחילת התקנות תהיה ביום הפרסום ולא 30 ימים מיום פרסומם?

אפרת ורד: התחילה היא 30 יום מיום הפרסום, אבל ניתן לפעול לפיהן מיום הפרסום.

שלומי מנור: 30 יום מוחלים במקביל.

איציק בן דוד: רק הסיווג חדש.

ניר ימין: שאלתי האם 30 יום מיום הפרסום זה פרק זמן מספיק.

ניר ימין: כי תקנה 15 אומרת שאסור להחזיק ביצים שלא הוחתמו בהתאם לסיווג שמופיע בתקנה 16 שאותה מוצע לתקן.

ניר ימין: שאלתי ואמרו לי שרשתות שיווק מחזיקות ביצים שמסווגות לפי הסיווג הקודם.

ניר ימין: השאלה היא האם 30 יום זה זמן מספיק כדי למכור את כל הביצים האלה.

גלעד ארדן: מה ענו?

ניר ימין: אמרו שב-30 יום הם יספיקו למכור את כל הביצים שיש אצלם.

גלעד ארדן: כדאי שכך יהיה.

איציק בן דוד: משך ההחזקה של הביצים ברשתות הוא מאוד קצר.

איציק בן דוד: יש אספקה שוטפת, ככה שלא צריכה להיות שום בעיה.

איציק בן דוד: זה כרוך במצב האספקה מצד המשווקים, ובנושא הזה אין שום בעיה.

גלעד ארדן: לפני שאני מאשר את התקנות אני מבקש שמשרד החקלאות יקיים בדיקה מדגמית או אחרת, ויוודא שבנקודות הממכר נמכרות גם ביצים במחיר שבפיקוח.

גלעד ארדן: אני מבקש לקבל את הבדיקה תוך 60 יום לוועדה.

גלעד ארדן: אני גם אנסה לעשות את הבדיקה בעצמי.

גלעד ארדן: שמעתי את הנתון של ה-2%, וזה עומד קצת בסתירה לדברים שאני זוכר.

גלעד ארדן: אבל אני מבקש שתעשו בדיקה ותגישו לוועדה תוך 60 נייר שלכם בעניין הזה.

גלעד ארדן: אני מתכוון ליזום דיון מעקב אם יש צורך.

גלעד ארדן: בכל מקרה, אם אין עוד הערות לנוסח התקנות שהוקרא- -

איציק בן דוד: אני מבקש להפנות את הקריאה – שאני בהחלט מקבל בהחלט – גם לממונה על ההגבלים העסקיים.

איציק בן דוד: אני פניתי אליהם בכתב, וקיבלתי תשובה די מעורפלת.

גלעד ארדן: במה פנית אליהם?

איציק בן דוד: לבדוק את הנושא הזה; לנסות לחייב להחזיק ביצים מכל הסוגים.

גלעד ארדן: זיהית את זה?

איציק בן דוד: בתור צרכן זיהינו את זה, ולכן אני מבקש שהקריאה של היושב ראש תכוון גם שהדבר ייעשה בתיאום ובסיוע של הממונה על ההגבלים.

גלעד ארדן: יש קשר לממונה על ההגבלים העסקיים כי יש פה רצון לצמצם את התחרות במקום מסוים.

גלעד ארדן: לדוגמה, אם הם מניחים שברמת אביב אפשר להצליח למכור את הביצים ב-25 שקלים, אז הם לא מעמידים על המדף ביצים ב-8 שקלים.

גלעד ארדן: בחיים לא ראיתי ביצים ב-8 שקלים באזור שאני גר בו היום.

גלעד ארדן: זה תמיד בין 25-16 שקלים.

גלעד ארדן: סימן שזה לא נמכר שם בכלל.

יעקב כהן: זה מדהים אותי.

יעקב כהן: לחקלאים מאוד חשוב לשמור על השלוחה הזאת ועל התכנון, וכן שהצרכן ייהנה מרמת המחירים המפוקחים.

יעקב כהן: אין לנו עניין שזה לא יקרה.

גלעד ארדן: גורמים שקשורים לחקלאים לא מאפשרים לנו גם להגן עלינו ועל מתח הרווחים שלכם כי הפטור מחוק ההגבלים העסקיים – אני מדבר על שני דברים נפרדים: מה המחיר שקונים ממך וצורת המכירה לצרכן.

גלעד ארדן: מה שדיברנו עליו כרגע זה צורת המכירה לצרכן.

גלעד ארדן: המתח שאתה דיברת עליו שאתה מקבל שליש מהמחיר שבו זה נמכר מעורר בעיות אחרות.

יעקב כהן: אנחנו מדברים על הנישה של 2%, וזה לא רלוונטי.

יעקב כהן: לי חשוב המסה העיקרית – 98% מענף ההטלה – שזאת שלוחה מתוכננת, שהציבור ייהנה בה ממחירים מפוקחים כפי שנקבע בצו.

גלעד ארדן: מושמדות ביצים כל חודש ממה שמפוקח?

יעקב כהן: לא.

יעקב כהן: בחודשיים האחרונים יש לנו עודפים שמפנים אותן לתעשייה.

איציק בן דוד: באספקה ב-4 השנים האחרונות יש איזון כמעט מלא בין ההיצע לביקוש.

איציק בן דוד: כל הביצים משווקות כטריות, ויש שימוש מוגבר על-ידי התעשייה.

גלעד ארדן: אני אפנה גם לממונה על ההגבלים העסקיים, אבל אני מבקש גם מכם התייחסות כתובה.

גלעד ארדן: תודה, התקנות מאושרות בנוסח שהקראנו.

גלעד ארדן: הישיבה הזאת נעולה.